A REJTETT TÖBBSÉG – módszertani útmutató

A vakok és a gyengénlátók gazdasági inaktivitásának vizsgálata

**Szerzők:**

**Philippa Simkiss és Fred Reid**

**2013.**



# Kikből áll a „rejtett többség”?

A dolgozó, illetve a munkanélküli, de aktív munkakereső emberek gazdaságilag aktívnak, míg e két kategórián kívül esők gazdaságilag inaktívnak minősülnek.

Noha Unió-szerte a vakok és a gyengénlátók számos különféle foglalkozást űznek, az EBU által gyűjtött bizonyítékok alapján az Európai Unió tagországaiban e csoporton belül a gazdasági inaktivitás mértéke igen nagy (40–80%). Az EBU egy sor részletes jelentést készíttetett a PROGRESS közösségi foglalkoztatási és társadalmi szolidaritási program és a Vakok Királyi Nemzeti Intézete (Royal Institute of Blind People) támogatásával.

Az EBU honlapján is elérhető jelentések azt támasztják alá, hogy az Unió egészén belül a gazdaságilag inaktív vakok és gyengénlátók csoportja egyfajta „rejtett többséget” alkot.

# Kinek kell tudnia e rejtett többség létezéséről?

Mivel a munkaképes korú vakok és gyengénlátók legnagyobb részét e csoport teszi ki, a politikai döntéshozóknak és a szolgáltatóknak fontos tisztában lenniük azzal, miként vonhatják be a gazdaságilag inaktív vakokat és gyengénlátókat a gazdasági életbe, illetve miként igazíthatják az ellátásokat, támogatásokat az ő igényeikhez.

Az EBU tagjai a munkaképes korú, gazdaságilag inaktív vakok és gyengénlátók számarányának ismeretében megfelelő intézkedéseket tehetnek a vakok és a gyengénlátók számára nyújtott szolgáltatások színvonalának javítása érdekében.

# A rejtett többség felkutatása

## Módszer

Félig strukturált interjúk az interjúalanyoknak előzetesen kiküldött kérdésekkel.

## Interjúalanyok

* az állami munkaközvetítő szolgálaton belül a vakokkal és a gyengénlátókkal foglalkozó egyének;
* a foglalkoztatás fellendítését célzó intézkedések felelősei;
* tájékozott megfigyelők, köztük a vakokat képviselő jelentősebb szervezetek képviselői.

**Tipp:** Az EBU tagjai hasznos segítséget nyújtottak a legfontosabb interjúalanyok felkutatásához.

**Fontos információ:** Az anonimitás minden résztvevő számára biztosított, és az adott válaszokból egyetlen esetben sem lehet következtetni az interjúalany személyére.

## Az interjú során érintett témakörök

A foglalkoztatás ösztönzését célzó intézkedések és a foglalkoztatást elősegítő szolgáltatások vizsgálatához, valamint a rejtett többségre vonatkozó bizonyítékok gyűjtéséhez a feltett kérdéseket az alábbi témák köré kell csoportosítani:

1. a vakság és/vagy gyengénlátás jogszabályi definíciója, amely meghatározza, ki válhat jogosulttá a speciális foglalkoztatásösztönző programokban történő részvételre
2. a foglalkoztatott vakok és gyengénlátók száma kor, nem és további fogyatékosságok szerinti bontásban
3. a vakok és gyengénlátók által űzött foglalkozások köre a különösen nagy számban űzött foglalkozások megjelölésével
4. az aktívan munkát kereső vakok és/vagy gyengénlátók száma kor, nem és esetleges további fogyatékosságok szerinti bontásban
5. a gazdaságilag inaktív vakok és/vagy gyengénlátók száma kor és nem szerinti bontásban
6. a munkaerőpiachoz közel levő vakok és gyengénlátók száma
7. a munkaerőpiactól távoli vakok és gyengénlátók száma
8. a gazdaságilag inaktív vakoknak és gyengénlátóknak járó szociális juttatások típusa a jövedelemkiegészítés, illetve a fogyatékosság miatt felmerülő költségek megtérítése céljából biztosított juttatások megkülönböztetésével
9. a fentieknek az éves átlagkereset százalékában kifejezett mértéke
10. a kifejezetten a vakok és a gyengénlátók számára létrehozott, általános szakmákban és különleges központokban (pl. védett gyárakban, szociális vállalkozásokban stb.) történő elhelyezésüket célzó foglalkoztatásösztönző programok
11. a vakok és a gyengénlátók alkalmazását ösztönző jogszabályok alkotása (pl. kvóták, számukra fenntartott foglalkozások)

## A jelentés pontosságának biztosítása

Valamennyi résztvevő számára lehetőséget kell biztosítani a jelentés korrigálására és véleményezésére, illetve további bizonyítékok csatolására, ezért a jelentés tervezetét meg kell küldeni számukra.

Ez segítséget nyújt a konszenzus kialakításához, a foglalkoztatási szolgáltatásokról, valamint ezeknek a vakokra és a gyengénlátókra gyakorolt hatásáról készült beszámoló kiegyensúlyozottságának biztosításához, valamint megfelelő következtetések levonásához a rejtett többséggel kapcsolatban.

**Fontos információ:** A jelentésnek tartalmaznia kell az egyeztetés után is fennálló hangsúlybeli és az esetleges értelmezésbeli véleménykülönbségeket.

## A rejtett többséggel kapcsolatos saját jelentés közzététele

Az EBU szívesen fogadja a tagjai által kidolgozott saját jelentéseket, különösen, ha azok az EBU és tagszervezetei által az Európai Unióban terjeszthető helyes gyakorlatokat is megfogalmaznak.

Az EBU ezeket a jelentéseket a honlapján, a rejtett többségről szóló többi jelentés között teszi közzé a következő címen:

<http://www.euroblind.org/working-areas/rehabilitation-vocational-training-and-employment/>

## A rejtett többséggel kapcsolatos saját jelentés felhasználása

Az EBU honlapján szereplő esettanulmányokból kiderül, hogy az egyes tagországok miként tudták befolyásolni a politikát, és megváltoztatni az addigi gyakorlatot a rejtett többségről szóló jelentésük segítéségével. Az EBU szívesen fogadja az Önök által a saját jelentésüknek köszönhetően elért eredményekkel kapcsolatos visszajelzéseket.

*A jelen útmutató elkészítését az Európai Bizottság által bevezetett PROGRESS közösségi foglalkoztatási és társadalmi szolidaritási program (2007–2013) támogatta.*

*A program célja, hogy pénzügyi támogatást nyújtson az Európai Unió számára a foglalkoztatás, a szociális ügyek és az egyenlő esélyek terén megfogalmazott célkitűzéseinek eléréséhez, és ezáltal hozzájáruljon a Europe 2020 stratégia hasonló céljainak megvalósulásához.*

*A hétéves program azon érintetteket veszi célba, akik a 27 tagú EU és az EFTA-EGT tagállamaiban, valamint az unió tagjelölt és leendő tagjelölt országaiban hozzájárulhatnak a megfelelő és hatékony foglalkoztatási és szociális jogszabályok és politikák kialakításához.*

*További tájékoztatásért látogasson el a*[*http://ec.europa.eu/progress*](http://ec.europa.eu/progress) *oldalra.*

*A jelen kiadványban szereplő információk nem feltétlenül tükrözik az Európai Bizottság álláspontját vagy véleményét.*